Մյուս փոփոխությունը առնչվում է Սահմանադրության 92-րդ հոդվածին: Նախկին Սահմանադության 92-րդ հոդվածի «…գործում են նաև տնտեսական, զինվորական, ինչպես նաև օրենքով նախատեսված այլ դատարաններ» դրույթը փոխարինվել է «…իսկ օրենքով նախատեսված դեպքերում՝ նաև մասնագիտացված դատարաններ» դրույթով, բացի այդ, վերոհիշյալ հոդվածը լրացվեց «Հայաստանի Հանրապետությունում բարձրագույն դատական ատյանը, բացի սահմանադրական արդարադատության հարցերից, վճռաբեկ դատարանն է, որը կոչված է ապահովելու օրենքի միատեսակ կիրառությունը: Վճռաբեկ դատարանի լիազորությունները սահմանվում են Սահմանադրությամբ և օրենքով…» նոր պարբերությամբ: Սույն փոփոխությունները սկիզբ դրեցին Հայաստանում դատական նոր համակարգի ձևավորմանը, որն էլ Դատական օրենսգրքի համաձայն սկսեց գործել 2008թ.-ի սկզբից: Նոր դատական համակարգում վերոհիշյալ հոդվածից բխող նորամուծություններ հանդիսացան վարչական դատարանը, մասնագիտացված քրեական և քաղաքացիական դատարանները: Հուսով եմ, որ դրանք չեն արժանանա տնտեսական դատարանի ճակատագրին և որոշ ժամանակ անց չեն վերացվի: